C 283/4
SL
Uradni list Evropske unije
25.7.2022
Mnenje Svetovalnega odbora za združitve s sestanka z dne 9. februarja 2021 o predhodnem osnutku sklepa v zadevi M.9076 – Novelis/Aleris Država poročevalka: Nizozemska (Besedilo velja za EGP)
(2022/C 283/03) Izvedba transakcije v nasprotju s pogojem, povezanim s sklepom o odobritvi (1) Svetovalni odbor (14 držav članic) se strinja s Komisijo, da je podjetje Novelis s tem, ko ni zaključilo prodaje podjetja za odsvojitev do konca zaključnega obdobja, kršilo pogoj, povezan s sklepom o odobritvi.
(2) Svetovalni odbor (14 držav članic) se strinja s Komisijo, da je podjetje Novelis transakcijo Novelis/Aleris izvedlo v nasprotju s pogojem, povezanim s sklepom, v skladu s členom 8(2) uredbe o združitvah, v katerem je bilo ugotovljeno, da bi koncentracija brez pogoja izpolnjevala merilo iz člena 2(3) uredbe o združitvah, saj je zaključilo prevzem podjetja Aleris in ni zaključilo prodaje podjetja za odsvojitev do konca zaključnega obdobja.
Potreba, da Komisija sprejme končne ukrepe (3) Svetovalni odbor (14 držav članic) se strinja s Komisijo, da mora Komisija sprejeti končne ukrepe na podlagi člena 8(4) uredbe o združitvah, ker je podjetje Novelis zaključilo prodajo podjetja za odsvojitev podjetju Liberty, ko zaveze niso več veljale in ko bodo začasni ukrepi, začasno sprejeti na podlagi člena 8(5) uredbe o združitvah, prenehali veljati.
Prenehanje transakcije, da se ponovno vzpostavi stanje, ki je obstajalo pred izvedbo koncentracije (4) Svetovalni odbor se strinja s Komisijo, da ni mogoče doseči ponovne vzpostavitve stanja pred izvedbo transakcije Novelis/Aleris z ukinitvijo koncentracije, pri čemer je treba upoštevati tudi, da je bila prodaja podjetja za odsvojitev podjetju Liberty zaključena z izrecno spodbudo Komisije.
13 držav članic je glasovalo za, ena država članica pa se je vzdržala glasovanja.
Drugi ukrepi, za vzpostavitev stanja pred izvedbo koncentracije (5) Svetovalni odbor (14 držav članic) se strinja s Komisijo, da je treba sprejeti končne ukrepe za vzpostavitev prejšnjega stanja za zagotovitev in ohranitev strukturnega učinka prodaje podjetja za odsvojitev, njegovih sposobnosti preživetja in konkurenčnosti, da bi se v čim večji meri ponovno vzpostavilo stanje pred izvedbo transakcije Novelis/Aleris.
(6) Svetovalni odbor (14 držav članic) se strinja s Komisijo, da so končni ukrepi za vzpostavitev prejšnjega stanja potrebni, ustrezni in sorazmerni, da se v čim večji meri ponovno vzpostavi stanje pred izvedbo transakcije.
Denarna kazen (7) Svetovalni odbor (14 držav članic) se strinja s Komisijo, da lahko Komisija v skladu s členom 15(1), točka (d), uredbe o združitvah, če podjetje Novelis ne bi upoštevalo katerega od ukrepov iz sklepa na podlagi člena 8(4), temu podjetju naloži periodično kazen v višini do [...] % njegovega povprečnega dnevnega skupnega prometa v poslovnem letu pred takim neizpolnjevanjem za vsak delovni dan kršitve, dokler ne izpolni svojih obveznosti.